Šimko, Igor, poslanec NR SR (2024-02-13):
Dobrý deň prajem. Ďakujem veľmi pekne. Takže ďakujem. Budem mať pozmeňujúci návrh, ktorý sa týka, ako pán kolega už spomínal v rozprave, ktorý sa týka zákona o verejnom obstarávaní, a je to z dôvodu toho, že prebiehla komunikácia medzi Úradom pre verejné obstarávanie a Ministerstvom investícií, regionálneho rozvoja a informatizácie Slovenskej republiky. Je, aj podľa medializovaných informácií je zrejmé, že v roku 2024 v prvom polroku príde aj novelizácia zákona o verejnom obstarávaní, takže onedlho prečítam aj odôvodnenie a bude pojednávať určite aj o tejto veci, len aby nedošlo k blokácii určitých obcí a iných obstarávateľov. Čiže odôvodnenie, spoločné odôvodnenie k bodom 1 až 16: Navrhuje sa, aby využívanie odborného garanta na vykonávanie činností vo verejnom obstarávaní bolo v diskrečnej právomoci každého verejného obstarávateľa. Obstarávateľa, osoby podľa § 8, ktorý sa bude môcť ad hoc rozhodnúť, či konkrétne verejné obstarávanie napríklad z dôvodu jeho významnosti alebo odbornej náročnosti bude realizovať prostredníctvom odborného garanta. Koncept fakultatívnosti odborného garanta teda dáva verejným obstarávateľom väčšiu mieru flexibility v rozhodovaní na rozdiel od úpravy účinnej od 31. marca 2024, ktorá povinne vyžaduje účasť odborného garanta na realizácii každej podlimitnej a nadlimitnej zákazky. Vzhľadom na vypustenie sankčného mechanizmu pre odborných garantov je potrebné vypustiť aj pravidlo používania jedného odborného garanta na jednu činnosť, keďže toto pravidlo bolo naviazané práve na adresné vyvodzovanie deliktuálnej zodpovednosti voči konkrétnemu garantovi. Z dôvodu navrhovanej fakultatívnosti inštitútu odborného garanta sa navrhuje vypustiť možnosť zápisu do zoznamu odborných garantov na základe preukázania odbornej praxe. Uvedené však nebude mať vplyv na už zrealizované zápisy do zoznamu odborných garantov. Navrhovaná úprava napokon navrhuje vypustiť ustanovenie umožňujúce vyžadovať od odborného garanta poistenie zodpovednosti za škodu spôsobenú výkonom činnosti odborného garanta a to predovšetkým z dôvodu, že v praxi môže byť získanie takéhoto poistenia problematické. Cieľ navrhovanej úpravy vychádza z premisy prioritizácie vzdelávania odborných garantov na úkor ich sankčného postihu. Odborná edukácia osôb vykonávajúcich činnosti vo verejnom obstarávaní má byť výsostnou métou profesionalizácie vo verejnom obstarávaní. Cieľom navrhovanej úpravy je preto zrušenie osobitného sankčného postihu voči odbornému garantovi, to jest zrušenie sankcií za správny delikt, za správny delikt. Racio tejto úpravy je založené aj na tom, že verejný obstarávateľ môže v prípade potreby vyvodzovať sankcie voči odbornému garantovi, ktorý zlyhal, či už na základe pracovnoprávneho postihu, ak ide o odborného garanta zamestnanca alebo na základe zmluvných sankcií, ak ide o odborného garanta podnikateľa. V kontexte uvedeného je preto nadbytočná osobitná nadstavba sankčného postihu pre odborných garantov vymedzená v aktuálne platnej a účinnej právnej úprave. Zároveň sankčný postih odborných garantov upravený v aktuálnom zákone môže mať pro futuro negatívny dopad na celkový stav zamestnancov a podnikateľov vykonávajúcich činnosti vo verejnom obstarávaní, keďže aktuálna úprava pôsobí ako prirodzený demotivačný faktor vykonávať pozíciu odborného garanta. Identicky ako v prípade odborných garantov sa navrhuje z rovnakých dôvodov aj v prípade registrovaných osôb zrušiť sankčný postih. Zrušenie núteného modelu profesionalizácie so sankčným mechanizmom má širokú podporu odbornej verejnosti, a to tak samotných verejných obstarávateľov, ako aj pracovníkov, ktorí procesy verejného obstarávania zabezpečujú. Sankčný model v súčasnosti existuje len v Maďarsku, ostatné krajiny Európskej únie využívajú rôzne formy dobrovoľných modelov budovania expertnosti a profesionalizácie. Navrhované zmeny majú pozitívne vplyvy na podnikateľské prostredie, nemajú vplyvy na rozpočet verejnej správy ani na ostatné sledované oblasti v rámci posudzovania vplyvov. Teraz prejdem k čítaniu pozmeňujúceho návrhu. Poprosím aj organizačný odbor, aby to zaregistroval. Pozmeňujúci a doplňujúci návrh poslanca Národnej rady Slovenskej republiky Igora Šimka k vládnemu návrhu zákona, ktorým sa mení a dopĺňa zákon č. 222/2022 Z. z. o štátnej podpore nájomného bývania a o zmene a doplnení niektorých zákonov v znení zákona č. 231/2023 Z. z. (tlač 109). V súlade s ustanoveniami zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov predkladám nasledujúci pozmeňujúci a doplňujúci návrh k vládnemu návrhu zákona, ktorým sa mení a dopĺňa zákon č. 222/2022 Z. z. o štátnej podpore nájomného bývania a o zmene a doplnení niektorých zákonov v znení zákona č. 231/2023 Z. z. (tlač 109): Za článok I sa vkladá nový článok II, ktorý znie: „Čl. II Zákon č. 343/2015 Z. z. o verejnom obstarávaní a o zmene a doplnení niektorých zákonov v znení zákona č. 438/2015 Z. z., zákona č. 315/2016 Z. z., zákona č. 93/2017 Z. z., zákona č. 248/2017 Z. z., zákona č. 264/2017 Z. z., zákona č. 112/2018 Z. z., zákona č. 177/2018 Z. z., zákona č. 269/2018 Z. z., zákona č. 345/2018 Z. z., zákona č. 215/2019 Z. z., zákona č. 221/2019 Z. z., zákona č. 62/2020 Z. z., zákona č. 9/2021 Z. z., zákona č. 141/2021 Z. z., zákona č. 214/2021 Z. z., zákona č. 395/2021 Z. z., zákona č. 64/2022 Z. z., zákona č. 86/2022 Z. z., zákona č. 121/2022 Z. z. a zákona č. 151/2022 Z. Z. sa mení a dopĺňa takto: 1. V § 182 ods. 2 sa vypúšťa písmeno r). Doterajšie písmeno s) sa označuje ako písmeno r). 2. V § 182 ods. 2 písm. r) sa slová „a) až r)” nahrádzajú slovami „a) až q“. 3. V § 184b odsek 1 znie: „(1) Verejný obstarávateľ, obstarávateľ a osoba podľa § 8 môžu vykonávať činnosti vo verejnom obstarávaní aj prostredníctvom odborného garanta na verejné obstarávanie (ďalej len „odborný garant”).” 4. V § 184b ods. 2 úvodná veta znie: „(2) Ak verejný obstarávateľ, obstarávateľ alebo osoba podľa § 8 vykonáva činnosti vo verejnom obstarávaní prostredníctvom odborného garanta, odborný garant vykonáva vo verejnom obstarávaní tieto činnosti:”. 5. V § 184b ods. 3 sa vypúšťa prvá veta. 6. V § 184b ods. 6 písm. b) sa vypúšťajú slová „alebo odborná prax vo verejnom obstarávaní v rozsahu podľa odseku 7”. 7. V § 184b sa vypúšťajú odseky 7 a 10 až 12. Doterajšie odseky 8 a 9 sa označujú ako odseky 7 a 8 a doterajší odsek 13 sa označuje ako odsek 9. 8. V § 184j odsek 2 znie: „(2) Úrad rozhodne o vyčiarknutí zo zoznamu odborných garantov toho, kto bol právoplatne odsúdený za úmyselný trestný čin podľa § 184b ods. 8.” 9. V § 184j sa vypúšťajú odseky 3 a 4. 10. V § 184k sa vypúšťajú odseky 2 až 4. Doterajšie odseky 5 a 6 sa označujú ako odseky 2 a 3. 11. § 184l a 184m sa vypúšťajú. 12. V § 184o ods. 3 písm. a) sa slová „ods. 9” nahrádzajú slovami „ods. 8”. 13. § 184o sa dopĺňa odsekmi 11 a 12, ktoré znejú: „(11) V zozname registrovaných osôb sa na webovom sídle úradu uverejňujú údaje uvedené v odseku 10 okrem údaja o mieste trvalého pobytu registrovanej osoby. (12) Úrad môže registrovanej osobe pozastaviť výkon činnosti z dôvodov podľa §184n.” 14. § 184p sa vypúšťa. 15. V § 185 ods. 1 sa vypúšťajú slová „§ 184k ods. 2 až 4, §184l,” a slová „§ 184p ods. 1,”. 16. § 187n vrátane nadpisu sa vypúšťa.” Body 1 až 16 nadobúdajú účinnosť 31. marca 2024, čo sa premietne aj do ustanovenia o nadobudnutí účinnosti zákona. Doterajší článok II sa primerane prečísluje. Vložením nového článku sa primerane upraví názov návrhu zákona. Ďakujem, skončil som.